U PETAK uveče u ambasadi SAD u Beogradu priređena je proslava Noći veštica, koju je obeležilo skandalozno vređanje i ismevanje srpskog premijera.

Prema informacijama koje su iznete na današnjoj konferenciji za štampu Aleksandra Vučića, nekoliko američkih marinaca, koje je predvodio Metju Mekrej, zamenik vojnog atašea, na proslavu su došli maskirani u fantomke i obučeni u crne majice na kojima je pisalo "Savamala demolišn tim" (Savamala, tim za rasturanje). Oni su se, navodno, cele večeri rugali srpskom premijeru, uzvikujući i uvrede na njegov račun.

Vučić je danas potvrdio da su ga o svemu obavestile naše službe bezbednosti, a povodom celog slučaja on je rekao:

- Upoznat sam sa crnim humorom američkih marinaca i, ako je to tačno, ništa drugo osim tupavog humora nisam primetio. Nisam ni očekivao ništa inteligentnije, nisu to baš doktori nauka - rekao je Vučić, dodavši da ne misli da to ima bilo kakve veze sa ozbiljnim stvarima.

Slučaj "Savamala" bio je tema i intervjua koji je američki ambasador Kajl Skot danas dao za jedne dnevne novine, izjavivši da ono što se tamo dešavalo ukazuje na nepoverenje koje građani, po njegovom mišljenju, imaju u Vladu Srbije, koja ih nije zaštitila. Na to je oštro reagovao ministar unutrašnjih poslova Nebojša Stefanović, poručivši da su ovakvi stavovi "brutalno mešanje u unutrašnje stvari Srbije":

- I ja sam lično naročito zabrinut zbog brojnih ubistava u gradovima širom SAD, pogotovo onih ljudi koji su bili krivi samo zato što su drugačije boje kože. Očigledno da su opravdani protesti tih ljudi u američkim gradovima, koje vlada SAD nije u stanju da zaštiti, već je ona direktno umešana u njihovo ubijanje - rekao je ministar.

On je "posavetovao" ambasadora SAD da se time pozabavi, a ne pričama o rušenju ilegalnih objekata u našem glavnom gradu.

- Čini mi se da proteste u Beogradu stimuliše nešto drugo, a ne nepoverenje građana, i mislim da ambasador Skot ima dovoljno saznanja o tome, verovatno više nego mi - zaključio je Stefanović.





DIPLOMATE IZ VAŠINGTONA BEZ KOMENTARA

AMERIČKA ambasada danas se nije oglašavala o iznetim tvrdnjama da su njihovi službenici izazvali diplomatski skandal i vređali srpskog premijera. Pitanje "Novosti" da prokomentarišu ceo slučaj ostalo je bez odgovora.



